#### Likumprojekts

#### Grozījumi likumā "Par valsts sociālo apdrošināšanu"

Izdarīt likumā "Par valsts sociālo apdrošināšanu" (Latvijas Republikas Saeimas un Ministru Kabineta Ziņotājs, 1997, 22. nr.; 1998, 15. nr.; 1999, 24. nr.; 2001, 15., 17. nr.; 2002, 14. nr.; 2003, 9. nr.; 2004, 5. nr.; 2005, 8., 24. nr.; 2006, 14. nr.; 2007, 3., 12., 24. nr.; 2008, 15. nr.; 2009, 3., 15. nr.; Latvijas Vēstnesis, 2009, 100., 199., 200. nr.; 2010, 94., 131., 205. nr.; 2011, 117., 202. nr.; 2013, 6., 232. nr.; 2014, 63., 257. nr.; 2015, 60., 248. nr.; 2016, 197., 241., 255. nr.; 2017, 156., 242. nr.; 2018, 225. nr.; 2019, 75., 240. nr.; 2020, 37., 240A. nr.) šādus grozījumus:

1. Papildināt 6. pantu ar 5.2 un 5.3 daļu šādā redakcijā:

"(52) Papildus šā panta pirmajā, otrajā un trešajā daļā minētajām personām:

1) darba ņēmēji un pašnodarbinātie, kuri saņem dīkstāves pabalstu, dīkstāves palīdzības pabalstu, atbalstu par dīkstāvi, vecāku pabalsta turpinājumu vai slimības palīdzības pabalstu, ir sociāli apdrošināti pabalsta periodā attiecīgi tiem apdrošināšanas veidiem, kuriem viņi ir sociāli apdrošināti kā darba ņēmēji vai pašnodarbinātie;

2) pensiju apdrošināšanai ir pakļautas personas, kuras saņem bezdarbnieka palīdzības pabalstu un jaunā speciālista pabalstu.

(53) Obligātās iemaksas par šā panta 5.2 daļā minētajām personām netiek veiktas, bet šie periodi tiek pielīdzināti apdrošināšanas periodam šā panta 5.2 daļas 1. punktā minētajām personām, nosakot tiesības uz sociālās apdrošināšanas pabalstiem, apdrošināšanas atlīdzību un valsts pensiju, kā arī tiek ņemti vērā valsts pensijas un bezdarbnieka pabalsta apdrošināšanas stāža aprēķinā šā panta 5.2 daļas 2. punktā minētajām personām, nosakot tiesības uz vecuma un apgādnieka zaudējuma pensiju un aprēķinot šo pensiju apdrošināšanas stāžu."

2. Pārejas noteikumos:

izslēgt 73. punktu;

papildināt pārejas noteikumus ar 91. un 92. punktu šādā redakcijā:

"91. Šā likuma 6. panta 5.2 un 5.3 daļā minētais nosacījums par dīkstāves pabalsta, dīkstāves palīdzības pabalsta, atbalsta par dīkstāvi, vecāku pabalsta turpinājuma, slimības palīdzības pabalsta, bezdarbnieka palīdzības pabalsta un jaunā speciālista pabalsta perioda pielīdzināšanu apdrošināšanas periodam piemērojams attiecībā uz laika periodu no 2020. gada 12. marta. Personām, kuras, pamatojoties uz šā likuma pārejas noteikumu 73. punktu, veikušas brīvprātīgās iemaksas, Aģentūra līdz 2021. gada 15. martam atmaksā brīvprātīgās iemaksas, kas nav ņemtas vērā pensijas aprēķinā.

92. Saimnieciskās darbības veicēji, kuri līdz 2020. gada 31. decembrim ir veikuši patentmaksu 2021. gadam, saimnieciskās darbības periodā, par kuru veikta patentmaksa, ir sociāli apdrošināmi saskaņā ar šā likuma normām, kas bija spēkā 2020. gada 31. decembrī."

Labklājības ministre

R. Petraviča